Gewilde aktrise, regisseur baba rykerRolanda Marais, haar sesjarige dogtertjie, Charlotte, en haar baba, Naudé. (Foto: Instagram/Rolanda Marais) Die gewilde aktrise Rolanda Marais en haar man, die rolprentregisseur Jozua Malherbe, het Vrydag ŉ babaseun in hulle gesin verwelkom. Marais (44) en Malherbe het ook ŉ sesjarige dogtertjie, Charlotte. Die jongste toevoeging heet Naudé Jozua Malherbe, luidens ŉ Instagram-inskrywing deur die gewilde Fynskrif– en Binnelanders-aktrise. “Onse boeta. Gebore 16 September 2022. Nie in ons wildste drome, en hier is jy… in ons wildste droom. So diep in ons harte. Welkom in die familie, mensie,” skryf ŉ trotse Marais by ŉ swart-en-wit foto van haar en Charlotte wat met die nuwe baba spog. Marais het in Mei vanjaar verklap dat sy 20 weke swanger is met ŉ seuntjie. “Ek was stomgeslaan toe ek oor my swangerskap uitvind. Ek is 44 en ek het nie gedink glipse gebeur nog op my ouderdom nie. “Die grootste glips van 2022! Maar ŉ welkom ene …” het sy op sosiale media geskerts. Sy en Malherbe is in 2016 getroud en woon in Kaapstad. Malherbe is ŉ bekroonde vervaardiger en onder meer regisseur van die rolprent Griekwastad, waarin Marais ook ŉ rol vertolk. A post shared by Rolanda (@rolandamarais)